## Nuria Montes demana al Govern central que “reconsidere la seua postura i modifique el registre de viatgers davant el rebuig del sector turístic”

*** La consellera d’Innovació afirma que “no podem pressuposar que els turistes que arriben són presumptes delinqüents”
* Advertix que afectarà la competitivitat del sector i que no pot delegar-se als hotels la responsabilitat de la veracitat de les dades**

La consellera d’Innovació, Indústria, Comerç i Turisme, Nuria Montes, ha reclamat al Govern central que “reconsidere la seua postura” respecte al registre de viatgers “davant el rebuig del sector turístic”.

Nuria Montes ha mostrat el suport del Govern Valencià al sector de l’allotjament i de les agències de viatges davant del conflicte que tenen obert amb el Ministeri de l’Interior “per la imposició d’una nova orde de registre de viatgers que imposa unes obligacions incomplibles per al sector”.

La consellera ha assenyalat que “pareix mentida que siga moltíssim més fàcil passar el control d’una frontera amb un DNI o un passaport que allotjar-se en un establiment hoteler” on, a partir del pròxim mes d’octubre, “es requerixen una sèrie de dades i requisits que envaïxen de manera molt important la intimitat dels nostres clients”.

En esta línia, ha remarcat que, a més, es demanda “unes obligacions als propietaris d’establiments que es facen responsables de la veracitat de totes les dades que han de transmetre, a on s’inclouen, a més, dades de transferències bancàries, targetes de crèdit, o formes de pagament de l’operació”, la qual cosa ha descrit com “una cosa inèdita”.

Montes ha recordat que “Espanya és l’únic país de la Unió Europea que té registre d’entrada de viatgers i, òbviament, este és un factor valorat molt positivament com a mesura de seguretat per tot el sector turístic”, però ha incidit en què “no podem pensar que tots els turistes que s’allotgen en hotels són presumptes delinqüents”.

Així mateix, ha recalcat que “el registre de viatgers ha de consistir, bàsicament, a transposar les dades que apareixen en un document d’identitat o d’un passaport, sense més obligació addicional”.

Montes ha criticat al Ministeri de l’Interior per “no afluixar la corda” i ha explicat que “l’1 d’octubre entra en vigor definitivament esta orde, a pesar que la plataforma informàtica no funciona i no permet este compliment”, la qual cosa al seu juí “situarà el sector turístic espanyol en una greu situació de falta de competitivitat respecte de la resta d’Europa”, per això ha sol·licitat al Govern central que “procedisca a la rectificació immediata d’esta orde que regula el registre de viatgers a Espanya”.

Cal assenyalar que el Reial decret 933/2021, de 26 d’octubre, pel qual s’establixen les obligacions de registre documental i informació de les persones físiques o jurídiques que exercixen activitats d’hostalatge i lloguer de vehicles de motor, es preveu que entre en vigor el pròxim 1 d’octubre.

Fecha: 12/09/2024